**1.go gaia**

1. Finantza Zuzenbidearen kontzeptua eta edukia
2. Finantza Zuzenbideak Zuzenbidearen beste adarrekin dituen harremanak
3. Finantza Zuzenbidea eta Tributu Zuzenbidea

# Finantza Zuzenbidearen ikuspuntu eta edukia.

Finantza Zuzenbidea Barne zuzenbide publikoaren adarra da, administrazio zuzenbidearen adar bat da.

Bi eginkizun:

1. Estatuaren eta herri erakundeen ogasunaren baliabideak antolatu.
2. Diru-sarrerak hartzeko eta gastu eta ordainketak arintzeko prozedurak arautu

Definizio horietan guztietan bi osagai nagusi daude: Herri Ogasuna eta finantza-jarduera, bata bestearekiko lotuta daudelarik. Izan ere, finantza-jarduera orok Herri Ogasunaren kontzeptua hartzen du abiapuntutzat, sarrerak lortu eta gastuak egitea xede delarik, horrela zenbait beharrizan ase daitezen.

Herri Ogasunak **bi ikuspegi** ditu:

1. **Estatikoa:** Herri Ogasuna ekonomi izaeradun betebehar eta eskubideen multzoa da, horien titulartasuna Estatuari (esangura zabalean) edo beraren autonomiadun organoei dagozkiolarik.
2. **Dinamikoa:** Herri Ogasuna kudeatzeko prozedurak ardatz dira, hain zuzen ere, ekonomi izaeradun betebehar eta eskubideak sarrera edo gastu bihurtzeko prozedurak.

# Finantza zuzenbideak, zuzenbidearen beste adarrekin duen harremana

Antolamendu juridikoa bat eta bakarra den arren, Zuzenbidearen adar ezberdinak elkar lotuta daude, Finantza Zuzenbidean gertatzen den legez.

Finantza zuzenbidearen eta **Administrazio zuzenbidearen** arteko harremanak, nabarmentzekoak dira. Tributua, herri zorraren jaulkipena, gastu publikoaren antolaketa eta abar, Finantza Zuzenbideari dagozkion erakundeak dira, zeintzuk, eragingarriak izan daitezen administrazio-prozedurak erabili behar dituzten.

**Konstituzio Zuzenbideari dagokionez**, aipagarria da Konstituzioak ordenamendu juridikoan ardatz nagusienetakoa dela, era berean, Finantza Zuzenbideko oinarriak xedatzen dituelarik.

**Zigor zuzenbidearen harira**, Konstituzio Auzitegiak adierazi izan du zigor printzipioak administrazio-prozedura zehatzaileetan ezarri behar direla, kasuan kasuko ñabardurak eginez. Horrez gain, tributu, arau-hauste nahiz zehapenak edota delitu fiskala ulertu ahal izateko, zigor zuzenbidea oinarrian hartu beharra dago.

**Nazioarteko Zuzenbide publikoari helduta**, are garrantzitsuagoa bilakatzen ari dela nabarmendu beharra dago (Europar Batasuna, esaterako), nazioarteko erakunde berriak sortu eta estatu kideek euren subiranotasunaren zati bat galdu duten neurrian. Azken finean, oso lotura estua baitago subiranotasunaren eta estatuek dituzten finantza-ahalmenen artean.

Bestetik, zuzenbide pribatuaren adarrekin lotura nabarmena du ere. **Zuzenbide zibiletik** eduki mordoa bereganatu duela argitu beharra dago: kreditu-eskubidea, betebeharra, gaitasun juridikoa, etab.

Amaitzeko, **Nazioarteko Zuzenbide Pribatuarekin lotura dagoela** baieztatu beharra dago. Izan ere, nazioarte mailan gauzatzen diren ekonomi-harremanak gero eta ugariagoak baitira. Horrez gain, estatuen tributu-boterearekiko irizpidea aldatu egin dela aipagarria da. Bi inguruabar horiek direla medio, arazo berriak sortu dira (zergapetze bikoitza kasu), arazook diziplina juridiko bakarraren ikusmoldetik nekez konpon daitezkeelarik

# Finantza zuzenbidea eta tributu zuzenbidea

Tributu zuzenbidea, tributuen ezarpen eta aplikazioa arautzen dituen antolamendu juridikoaren alorra da. Hortaz, Tributu Zuzenbidea Finantza Zuzenbidearen zati esanguratsua da, Tributu Zuzenbidearen ardatza tributuek osotzen dutelarik. Erakunde horren definizioari dagokionez, **tributua** *ex lege* eratutako betebeharra da, **zenbait** **ezaugarri** dituenak:

1. Tributua betebehar ezarria da.
2. Diruzko betebeharra da.
3. Horren eginkizun nagusia, herri erakundeari zerbitzu publikoak finantzatzeko behar diren baliabideak ematea da.

Tributuaren bitartez, beraz, Estatua subjektu pasiboaren hartzekodun bihurtzen da, subjektu horrek ekonomi-ahalbidea agertzen duen egitate edo egintzen bat gauzatzearen ondorioz.

**Tributu Zuzenbideak bi zati nagusi ditu:**

1. **Zati orokorra:** Tributua zer den jakiteko oinarrizko kontzeptuak biltzen dira, tributuak Zuzenbidearen barruan duen garrantzia azaltzen baita. Horrez gain, tributuaren arauzko iturriak aztertzen dira -konstituzioak xedaturiko printzipioak-, eta tributuak ezarri eta biltzen dituzten herri erakundeen berri ere ematen da. Bestetik, tributuekin lorturiko prozedurak jorratzen ere jorratzen dira.
2. **Zati nagusia:** Lurraldeko herri erakundeek ezarritako tributu-sistemak aztertzen dira. Hortaz, antolamendu bakoitzean dauden tributu-mota ezberdinak (Estatuko Administrazioak, foru lurraldeek,…) jorratzen dira, baita tributuen artean egokitasuna lortzeko teknikak ere.